EURÓPSKA KOMISIA V Bruseli4. 12. 2018 COM(2018) 814 final OZNÁMENIE KOMISIE EURÓPSKEMU PARLAMENTU, EURÓPSKEJ RADE A RADE





















Príprava rýchlej dohody o dlhodobom rozpočte na financovanie európskych priorít































































































































































































Príspevok Európskej komisie k zasadnutiu Európskej rady, ktoré sa uskutoční

























13. – 14. decembra 2018



PRÍPRAVA RÝCHLEJ DOHODY O DLHODOBOM ROZPOČTE NA FINANCOVANIE EURÓPSKYCH PRIORÍT 1.Zachovanie dynamiky Zasadnutie Európskej rady, ktoré sa uskutoční 13. – 14. decembra, bude rozhodujúcim míľnikom v rokovaniach o budúcom dlhodobom rozpočte Únie pred samitom v Sibiu, ktorý sa bude konať 9. mája 2019. Bude to príležitosť dať procesu nový impulz skonsolidovaním už dosiahnutého značného pokroku a načrtnutím jasného smerovania, pokiaľ ide o kľúčové prvky budúceho rámca. Tým sa pripraví pôda pre ďalšiu, rozhodujúcu politickú fázu práce. Komisia 2. mája predložila návrhy spravodlivého, vyváženého a moderného rozpočtu s cieľom dosiahnuť výsledky v súvislosti s najdôležitejšími otázkami budúcnosti Európy, ktoré načrtli vedúci predstavitelia 16. septembra 2016 v Bratislave a 25. marca 2017 v Ríme. S nebývalou rýchlosťou nasledovali legislatívne návrhy 37 sektorových programov, ktoré budú tvoriť súčasť budúceho dlhodobého rozpočtu. Tieto návrhy sa všeobecne uznali ako solídny základ pre rokovania. Intenzívna práca v Európskom parlamente a Rade umožnila dosiahnuť povzbudivý pokrok. Európsky parlament prijal 14. novembra 2018 svoju predbežnú správu a do konca roka sa dohodne na svojich stanoviskách k viacerým sektorovým návrhom. V rámci Rady umožnila práca pod vedením bulharského a rakúskeho predsedníctva, aby sa v návrhu „rokovacieho rámca“ identifikovali kľúčové politické otázky budúceho dlhodobého rozpočtového rámca. V prípade viacerých špecifických programov sa už schválili čiastočné všeobecné smerovania a ďalšie sú na dobrej ceste k schváleniu. K diskusii prispeli aj Európsky hospodársky a sociálny výbor, Výbor regiónov a Európsky dvor audítorov. Premena tejto dynamiky na politickú dohodu si bude vyžadovať výrazné vedúce postavenie Európskej rady, ktorá bude úzko spolupracovať s Európskym parlamentom, Radou a Komisiou. Vzhľadom na blížiace sa voľby do Európskeho parlamentu by dosiahnutie dohody vedúcich predstaviteľov o kľúčových parametroch podporujúcich nový dlhodobý rozpočet do samitu v Sibiu, ktorý sa uskutoční 9. mája 2019, preukázalo jednotnosť Únie 27 členov a jej pripravenosť konať v otázkach, na ktorých Európanom záleží najviac. Nové programy by sa tak mohli začať realizovať ešte pred 1. januárom 2021, čím by sa predišlo neprijateľným oneskoreniam z minulosti. Komisia vyzýva Európsku radu, aby potvrdila svoj cieľ dosiahnuť maximálny pokrok v súvislosti s budúcim rámcom do samitu v Sibiu, ktorý sa uskutoční 9. mája 2019. Európska rada by mala v októbri 2019 dosiahnuť politickú dohodu o novom dlhodobom rozpočte. Tento postup by umožnil jeho prijatie Radou do konca roka 2019 po udelení súhlasu Európskeho parlamentu. RÝCHLA DOHODA V PROSPECH VŠETKÝCH EURÓPANOV Rýchla dohoda o budúcom dlhodobom rozpočte by Únii umožnila s dôverou hľadieť do budúcnosti. Ukázala by silu a jednotu Európy v kľúčovom okamihu pre Úniu a preukázala by jej schopnosť konať s cieľom chrániť, posilňovať a brániť. Dohoda by poskytla impulz hospodárstvu a zabránila by oneskoreniam nevyhnutných investícií vedúcim k stratám, ako to bolo v roku 2014. Včasná dohoda by pomohla napríklad: ·urýchliť digitálnu transformáciu Európy cez investície do vysokovýkonnej výpočtovej techniky, umelej inteligencie, kybernetickej bezpečnosti a digitálnych zručností, aby bola EÚ konkurencieschopná na svetovom trhu s technológiami, ·vytvoriť desaťtisíce pracovných miest v oblasti výskumu už v roku 2021 a mnoho ďalších v širšom hospodárstve, ·zabezpečiť, aby sa viac ako 100 000 projektov financovaných v rámci politiky súdržnosti (napr. podpora podnikania, energetická efektívnosť, zdravotná starostlivosť, vzdelávanie a sociálne začleňovanie) začalo načas, ·zabezpečiť, aby 1 000 000 mladých ľudí mohlo využívať výhody výmeny v rámci programu Erasmus a aby sa 40 000 mladých ľudí mohlo zapojiť do opatrení zameraných na solidaritu v celej Európe v roku 2021, ·podporiť začínajúce podniky a malé a stredné podniky pri investovaní, ·zabezpečiť financovanie viacerých rozsiahlych infraštruktúrnych projektov, ako sú napríklad európske kozmické programy, projekt Rail Baltica alebo Brennerský úpätný tunel, ·výrazne zintenzívniť investície a spôsobilosti v oblasti obrany s cieľom posilniť strategickú autonómiu Európy pri ochrane a obrane svojich občanov, ·podporovať rozvoj plne integrovaného európskeho systému riadenia hraníc, ktorý chráni Úniu pred obchodovaním s ľuďmi, pašovaním a podvodmi. 2.Moderný a vyvážený balík, ktorý je úzko spätý s prioritami Únie Rozpočet EÚ odráža spoločne dohodnuté priority Únie a poukazuje na to, ako sa dajú naplniť. Politický program, ktorý stanovili vedúci predstavitelia v Bratislave a Ríme, predstavuje plán budúceho dlhodobého rozpočtu. Únia 27 členov potrebuje v čase obrovských výziev a príležitostí rozpočet, ktorý jej pomôže efektívne zabezpečiť všetky priority. Rozpočet by mal ponúknuť konkrétne odpovede na výzvy spojené so zmenami v oblasti technológií, s demografickými zmenami a so zmenou klímy. Mal by preukázať, že Únia je pripravená chrániť sa pred novými bezpečnostnými hrozbami a geopolitickou nestabilitou. Okrem toho by mal jednoznačne preukázať, že Európa bude naďalej investovať do udržateľného hospodárskeho rastu a posilňovať sociálnu a územnú súdržnosť. Komisia návrhmi modernizuje rozpočet tým, že poskytuje značný a potrebný nárast financovania v kľúčových oblastiach. Rozpočet sa bude investovať do oblastí, ktoré to naozaj potrebujú: od inovácií až po digitálne hospodárstvo, od odbornej prípravy a zamestnania pre mladých ľudí až po zmenu klímy a životné prostredie a od migrácie a riadenia hraníc až po bezpečnosť, obranu a vonkajšiu činnosť. Návrh takisto predstavuje základ pre posilnenie a dobudovanie hospodárskej a menovej únie, v súvislosti s ktorou treba súrne urýchliť prácu na nových nástrojoch, ktoré budú súčasťou budúceho finančného rámca. Politika súdržnosti a spoločná poľnohospodárska politika budú aj naďalej zohrávať dôležitú úlohu z hľadiska budúcnosti Európy. Komisia navrhla zmodernizovať tieto základné piliere rozpočtu EÚ tak, aby sa naďalej vyvíjali v súlade s novými prioritami a meniacimi sa hospodárskymi a sociálnymi podmienkami. Dosiahne sa to lepším zameraním podpory na oblasti, v ktorých je potrebná, aktualizáciou priorít v súlade s cieľmi stanovenými v Bratislave a Ríme, zavedením účinnejších systémov plnenia a vytvorením silnejšieho prepojenia s procesom hospodárskych reforiem koordinovaným v rámci európskeho semestra. Vývoj hlavných oblastí politiky v rozpočte EÚ Zdroj: Európska komisia Komisia po prvýkrát navrhla, aby bol najväčší podiel z rozpočtu pridelený na programy, ako sú Erasmus, Európsky horizont, Digitálna Európa, riadenie hraníc a bezpečnosť. Takisto sa zachová silná podpora politiky súdržnosti a spoločnej poľnohospodárskej politiky. Ako vyplýva z návrhu Komisie, pre dôveryhodnosť nového dlhodobého rozpočtu bude nevyhnutná správna rovnováha medzi týmito všeobecnými oblasťami výdavkov – poľnohospodárskou a námornou politikou, politikou súdržnosti a ostatnými programami, ktoré budú mať zásadný význam pre budúcnosť Európy. 3.Jednoduchší, efektívnejší a transparentnejší rozpočet

Rozpočet EÚ sa časom stal príliš komplikovaným, príliš roztriešteným a príliš zaťažujúcim, pokiaľ ide o dodržiavanie pravidiel, ktorými sa riadia finančné programy. Všetky zainteresované strany dali jasne najavo, že ho treba súrne zjednodušiť a zefektívniť. Táto téma sa opakovane vynárala v diskusiách Európskeho parlamentu a Rady, pričom na ňu opakovane poukazovali aj veľkí a malí prijímatelia, od študentov až po poľnohospodárov, od malých až po veľké podniky, od neziskových organizácií až po verejné orgány. Komisia vzala tieto výzvy na vedomie a navrhla, aby sa rozpočet radikálne zjednodušil. Nové okruhy a zoskupenia jasnejšie znázorňujú, na čo je rozpočet EÚ určený a ako podporuje politické priority. Počet programov sa znížil z 58 na 37. Vďaka novým, efektívnym programom v strategických oblastiach, ako je vonkajšia činnosť a jednotný trh, budú investície z rozpočtu EÚ viditeľnejšie a cielenejšie. Rozpočet takisto prispeje k tomu, aby sa naplno využili synergie medzi rôznymi programami EÚ. Väčší dôraz sa kladie na výkonnosť a správne finančné riadenie, a to aj pomocou nového mechanizmu, ktorý má zabezpečiť, aby všeobecné nedostatky v oblasti právneho štátu neohrozili rozpočet. To ešte viac poukazuje na dôraz, ktorý sa kladie na efektívne a účinné vykonávanie. EFEKTÍVNA FINANČNÁ ARCHITEKTÚRA Efektívny rozpočet s jednoduchšími pravidlami uľahčí spoluprácu v rámci rôznych programov a nástrojov s cieľom zvýšiť vplyv rozpočtu EÚ. Napríklad: ·Program InvestEU: združenie centrálne riadených finančných nástrojov do Programu InvestEU prinesie významné úspory z rozsahu a štandardizovaný prístup. K dosiahnutiu maximálneho vplyvu týchto nástrojov prispeje zjednodušená a efektívnejšia investičná podpora s jedným súborom pravidiel a postupov a jedným kontaktným miestom na poradenstvo. ·Európsky sociálny fond plus: začlenením viacerých dôležitých nástrojov sa zvýši ich vplyv a vytvoria sa synergie a doplnkovosť. Finančná podpora reaguje na hospodárske a sociálne výzvy čoraz flexibilnejšie a zníži sa administratívna záťaž pre orgány a prijímateľov. ·Jednotný trh: vytvorením jedného integrovaného programu sa zvýši podpora z rozpočtu EÚ pre jednotný trh. Novým programom sa obmedzí prekrývanie, posilnia sa synergie a uľahčí sa komunikácia a nadväzovanie kontaktov so skupinami zainteresovaných strán. Nový program prinesie výhodnejší pomer medzi kvalitou a cenou a nákladovú efektívnosť. ·Riadenie hraníc: navrhovaný integrovaný fond s dvoma zložkami v oblasti riadenia hraníc/víz a vybavenia na colné kontroly pomôže zabezpečiť lepšie a integrovanejšie riadenie vonkajších hraníc EÚ a vyššiu úroveň bezpečnosti hraníc v Únii. ·Vonkajšia činnosť: nový integrovaný nástroj susedstva a rozvojovej a medzinárodnej spolupráce zvýši účinnosť a viditeľnosť vonkajšej činnosti EÚ. Posilní koordináciu s vnútornými politikami a dodá EÚ flexibilitu, aby mohla rýchlejšie reagovať na nové krízy a výzvy. Pri rokovaniach o programoch navrhnutých Komisiou sa dosiahol značný pokrok. Mnohé z nich sú v súčasnosti blízko k dosiahnutiu čiastočného všeobecného smerovania v Rade. Hoci stále treba riešiť niekoľko otázok, z doterajšej práce vyplýva, že štruktúra návrhov Komisie na nasledujúci finančný rámec a rôzne programy sa stretli so širokou podporou. Európska rada by mala potvrdiť zásadu jednoduchšieho a efektívnejšieho rozpočtu, ktorý vychádza zo zjednodušenej štruktúry a programov navrhnutých Komisiou.



4.Flexibilnejší rozpočet Potreba flexibility rozpočtu nebola nikdy naliehavejšia ani výraznejšia ako v súčasnosti. Vo svete, ktorým otriasajú výrazné turbulencie a je neistý, nie je možné predvídať, v ktorých oblastiach bude EÚ musieť konať v roku 2027. Nástroje flexibility sú preto zakomponované do celého rozpočtu. Hodnota tejto flexibility sa prejavila, keď Európa potrebovala súrne reagovať na hospodársku a finančnú krízu, ako aj na neskoršiu migračnú krízu. SÚBOR NÁSTROJOV FLEXIBILITY NA RIEŠENIE NOVÝCH PRIORÍT A NÚDZOVÝCH SITUÁCIÍ Od roku 2014 pomáhal rozpočet EÚ riešiť nové priority a nepredvídané potreby, pričom zároveň zabezpečoval reálnu solidaritu s regiónmi v Európe a inde na svete, ktoré zasiahla núdzová situácia. Rôzne mechanizmy flexibility boli nápomocné napríklad v týchto ohľadoch: ·Reakcia na hospodársku a finančnú krízu: zmobilizovalo sa 196 miliónov EUR na podporu opätovného začlenenia prepustených pracovníkov, ktorí prišli o prácu v dôsledku veľkých štrukturálnych zmien v odvetviach, ako sú automobilový priemysel, letecká doprava, cestná doprava, stroje a zariadenia, stavba lodí a výroba, na trhu práce. Posilnenie záručného fondu EÚ v rámci Európskeho fondu pre strategické investície sumou 2,4 miliardy EUR ešte viac podporilo schopnosť fondu zvyšovať investície v celej Európe. Iniciatíva na podporu zamestnanosti mladých ľudí poskytuje v rokoch 2017 až 2020 dodatočnú sumu 1,2 miliardy EUR na začlenenie mladých ľudí na trhu práce. ·Riešenie utečeneckej krízy v Európe a v susedstve: na riešenie následkov utečeneckej krízy v EÚ a v susedstve Únie, posilnenie kontroly a bezpečnosti hraníc a rozvoj investičných príležitostí v krajinách pôvodu bola v rokoch 2015 až 2018 poskytnutá suma viac ako 5,6 miliardy EUR. ·Preukázanie solidarity Únie: podpora vo výške 1,6 miliardy EUR bola poskytnutá regiónom v 16 členských štátoch zasiahnutým prírodnými katastrofami, ako sú záplavy, lesné požiare, sucho a zemetrasenia, a 1,5 miliardy EUR sa zmobilizovalo na posilnenie humanitárnej činnosti Únie v krajinách zasiahnutých krízami, a najmä na pomoc utečencom a osobám vysídleným v dôsledku konfliktov. Budúci rozpočet by mal byť flexibilnejší. Je správne kriticky sa zaoberať tým, čo sa mohlo urobiť lepšie, a Komisia sa touto otázkou zaoberala počas celého komplexného preskúmania výdavkov. Z posúdenia vyplýva, že súčasný systém flexibility funguje dobre. Všetky súčasné nástroje slúžia na odlišný účel a mali by byť základom pre ustanovenia o flexibilite v budúcom dlhodobom rozpočte. Zdôraznil to Európsky parlament, ktorý „súhlasí s celkovou štruktúrou mechanizmov flexibility vo VFR na roky 2021 – 2027; zdôrazňuje, že osobitné nástroje majú rôzne poslanie a reagujú na odlišné potreby, a nesúhlasí s akýmikoľvek snahami o ich zlúčenie; dôrazne podporuje jednoznačné ustanovenie, že viazané aj platobné rozpočtové prostriedky vyplývajúce z používania osobitných nástrojov by sa mali zapísať do rozpočtu nad rámec príslušných stropov VFR, ako aj zrušenie akéhokoľvek obmedzenia hornej hranice úprav vyplývajúcich z celkovej rezervy na platby“. Európska rada by mala potvrdiť potrebu flexibilnejšieho dlhodobého rozpočtu, ktorý by umožnil reagovať rýchlo, rozhodne a účinne v neustále sa meniacom svete, a to na základe štruktúry navrhnutej Komisiou. 5. Spravodlivý rozpočet, ktorý je možné realizovať Spravodlivosť je ústredným prvkom návrhov Komisie a má kľúčový význam pre dohodu o budúcom dlhodobom rozpočte z hľadiska toho, ako a kde sa vynakladajú prostriedky z rozpočtu EÚ, ako aj toho, ako sa rozpočet financuje. Musí to byť rozpočet pre všetkých Európanov, ktorý sa investuje do oblastí, v ktorých rozpočet EÚ dokáže zabezpečiť to, čo nemôžu zabezpečiť vnútroštátne rozpočty. Ak prideľuje finančné prostriedky členský štát, použité kritériá musia byť spravodlivé a objektívne, pričom pre všetkých musia platiť rovnaké pravidlá. Budúci dlhodobý rozpočet musí Únii poskytovať aj zdroje potrebné na efektívne dosahovanie výsledkov a zvládanie nových výziev. Zároveň sa musia spravodlivo zohľadniť finančné dôsledky vystúpenia Spojeného kráľovstva. Nevyhnutne sa musia dosiahnuť primerané úspory v oblastiach s najväčšími výdavkami. Veľkosť rozpočtu EÚ v percentách hrubého národného dôchodku (HND) Zdroj: Európska komisia Komisia navrhla rozpočet zodpovedajúci približne 1,11 % hrubého národného dôchodku budúcej Únie 27 členských štátov. Vychádza z dôkladného posúdenia zdrojov potrebných na dosiahnutie cieľov Únie, pričom sa v ňom vyváženým spôsobom rieši nedostatok príjmov spôsobený vystúpením Spojeného kráľovstva. Niektoré členské štáty zastávali názor, že rozpočet by mal byť menší. Ostatné sa pridali k výzve Európskeho parlamentu, aby bol rozpočet väčší. Návrh Komisie predstavuje spravodlivú rovnováhu, ktorá je ambiciózna i realistická.